U-I-239/05
Natisni
Opravilna št.:
U-I-239/05
Datum odločitve:
12. 1. 2006
ECLI:
ECLI:SI:USRS:2006:U.I.239.05
Akt:
Zakon o sodelovanju delavcev pri upravljanju (Uradni list RS, št. 42/93 in 56/01) (ZSDU), 78. čl.
Izrek:
Pobuda za začetek postopka za oceno ustavnosti 78. člena Zakona o sodelovanju delavcev pri upravljanju (Uradni list RS, št. 42/93 in 56/01) se zavrne.
Evidenčni stavek:
Za ureditev načinov in pogojev vsebinskega urejanja ustavne pravice do soodločanja (75. člen Ustave) pooblašča Ustava zakonodajalca. Zgolj z navedbami, da izpodbijana določba ne predvideva sodelovanja delavcev zadrug v upravnem odboru zadruge, zato pobudnik ni izkazal očitkov o neskladju izpodbijane ureditve s to določbo Ustave.
Geslo:
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
5.4.53 - Temeljne pravice - Ekonomske, socialne in kulturne pravice - Soodločanje delavcev pri upravljanju (75).
Pravna podlaga:
Člen 75, Ustava [URS] 
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Anton Kuzman, Vitanje
Datum vloge:
16. 8. 2005
Vrsta odločitve:
sklep
Vrsta rešitve:
zavrnitev
Dokument:
US25657
Dokument v PDF obliki:
U-I-239-05.pdf
99 KB
Prenesite datoteko
U-I-239/05-5
12. 1. 2006
SKLEP
Ustavno sodišče je v postopku za preizkus pobude Antona Kuzmana iz Vitanja na seji dne 12. januarja 2006
sklenilo:
Pobuda za začetek postopka za oceno ustavnosti 78. člena Zakona o sodelovanju delavcev pri upravljanju (Uradni list RS, št. 42/93 in 56/01) se zavrne.
Obrazložitev
1. Pobudnik kot delavec zadruge izpodbija določbo 78. člena Zakona o sodelovanju delavcev pri upravljanju (v nadaljevanju ZSDU). Meni, da bi moral biti v tej določbi naveden tudi upravni odbor zadruge. Funkcijo, ki jo v gospodarski družbi opravlja nadzorni svet, naj bi namreč v zadrugi opravljal upravni odbor. Izpodbijani določbi očita neskladje s 75. členom Ustave.
2. Člen 78 ZSDU ureja sodelovanje delavcev pri upravljanju v organih družbe. Določa, da se to uresničuje prek predstavnikov delavcev v nadzornem svetu družbe oziroma v nadzornem odboru zadruge, lahko pa tudi prek predstavnika delavcev v upravi družbe. Pobudnik meni, da je takšna določba v neskladju s 75. členom Ustave, ker ne predvideva sodelovanja delavcev v upravnem odboru zadruge. Ustava v 75. členu določa, da sodelujejo delavci pri upravljanju v gospodarskih organizacijah in zavodih na način in pod pogoji, ki jih določa zakon. Za ureditev načinov in pogojev vsebinskega urejanja ustavne pravice do soodločanja pooblašča torej Ustava zakonodajalca. Zgolj z navedbami, da izpodbijana določba ne predvideva sodelovanja delavcev zadrug v upravnem odboru zadruge, zato pobudnik ni izkazal očitkov o neskladju izpodbijane ureditve s to določbo Ustave. Zato je Ustavno sodišče njegovo pobudo zavrnilo.
3. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.)v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj